钦定古今图书集成/明伦汇编/氏族典/第097卷 > 《廖用贤尚友录》 > 苻菁
## 钦定古今图书集成/明伦汇编/氏族典/第097卷 > 《廖用贤尚友录》 > 苻菁

按《前秦录》：菁，健兄子也。健既代洪，统众称晋官爵，以
菁为扬武将军。时杜洪据长安，健欲规取洪遣菁帅
众七千，自轵关入河东。临别，执菁手曰：“若事不捷，汝
死河北，我死河东，不复相见。”既济，焚桥，菁转战而前，
与洪将张先战于渭北，擒之，诸城尽陷，所至降附。健
入长安，自称天王，以菁为卫大将军、平昌公，宿卫二
宫。健即皇帝位，菁进爵为王。遣菁同东海王雄略地
关东，大败晋师。张重华遣其将张弘、宋修帅众，会王
擢来伐，菁与雄拒之，大败凉兵，掳其二将。苻飞为杨
初所败，菁与雄帅步骑四万屯于陇东。雄还长安，菁
遂略地上洛。晋大司马桓温来伐，菁同太子苌帅众
拒之，温转战而前，次于灞上，与苌等相持。会温军乏
食，徙关中户口而归。菁等尾击之，温复大败。健赏拒
温之功，以菁为司空。未几，进位太尉、尚书令。健寝疾，
菁勒兵入东宫，将杀生而自立。时生侍疾西宫，菁以
健为已卒，攻东掖门。健闻变，登端门，陈兵自卫，众见
健，惶惧，皆舍杖逃散。健执菁，数而杀之。